Zelenskiy Putinning donni Belarus orqali olib chiqish taklifiga javob qaytardi

Belarus prezidenti Aleksandr Lukashenko Ukraina donini uning mamlakati orqali olib o'tishni taklif qilgandi. Rossiya rahbari Vladimir Putin ushbu taklif eng ma'qul ekanini aytgandi. Ukraina prezidenti Vladimir Zelenskiy esa bu taklifni ko'rib chiqishga hozir tayyormasligini ma'lum qildi.
Zelenskiy ommaviy axborot vositalari vakillari bilan suhbat chog'ida bu bo'yicha ma'lumot bergan.
“Bizga donni Belarus orqali temir yo'lda olib chiqish taklif qilindi. Lekin ular bizga nima uchun bu taklifni berganini tushunamiz. Biz bu formatga amal qilishga va ‘do'st qo'shnilar’imizga yordam berishga hali tayyor emasmiz”, — degan Ukraina prezidenti.
Shuningdek, u Kiev donni olib chiqish uchun portlarni blokdan chiqarish bo'yicha qator davlatlar va BMT bilan muzokaralar olib borayotganini aytgan. Biroq, Zelenskiy bu masalada asosiy kafolat sheriklardan oladigan qurollar bo'lib qolayotganini ta'kidlagan.